

**Adroddiad ar Ddiwrnod y Gymanwlad 2015
gan
Gynrychiolwyr Cangen Cymru o Gymdeithas Seneddol y Gymanwlad,
James Jones ac Esther Jones o Ysgol Dyffryn Aman.**

­­­­



****

**Llun:**

Fel cynrychiolwyr Cangen o Gymdeithas Seneddol y Gymanwlad yng Nghynulliad Cenedlaethol Cymru, cawsom ni, James Jones ac Esther Jones, y fraint o fynd i Lundain ar 9 Mawrth 2015 i fynd i ddathliadau swyddogol Diwrnod y Gymanwlad.

Roedd yn brofiad yn ymwneud â thema eleni, sef “**Cymanwlad Ifanc**.” Dechreuodd ein diwrnod â sesiwn a gynhaliwyd gan ***Ei Ardderchowgrwydd Norman Hamilton, Uchel Gomisiynydd Malta***, a'i ***Ardderchowgrwydd Syned Ibre Abbas, Uchel Gomisiynydd Pacistan,*** ynghylch gwaith Uchel Gomisiynydd. Mae Gweriniaeth Malta a Gweriniaeth Pacistan yn ddwy wlad wahanol iawn ar y wyneb. Fodd bynnag, pwysleisiodd *Ei Ardderchowgrwydd Norman Hamilton* a'i *Ardderchowgrwydd Syned Ibre Abbas,* ei bod yn hollbwysig i wledydd y Gymanwlad ymgynghori â'i gilydd. Os na fydd gwledydd yn siarad, byddai ymddiriedaeth a dealltwriaeth yn dirywio'n fuan a byddai'r gwledydd mewn perygl o symud yn ôl, yn hytrach na datblygu a symud ymlaen. Mae'r trafodaethau hefyd yn galluogi gwledydd llai, fel gweriniaeth Malta, i gael llais ar lefel ryngwladol. Mae hyn, yn anochel, yn arwain at lwyfan cytbwys a chyfartal.

Mae'n amlwg fod gan bob un o wledydd y Gymanwlad ei nodau a'i thargedau ei hun, ond wrth weithio ochr yn ochr â gwledydd eraill, gallant gyflawni eu nodau perthnasol yn fwy effeithlon. Gwnaed yn glir fod pobl ifanc yn chwarae rôl hanfodol yn sicrhau bod y gydberthynas rhwng gwledydd y Gymanwlad yn parhau'n gryf er budd pawb. Mae ein presenoldeb yn y digwyddiad hwn yn dangos arwyddocâd hyn. Fel cynrychiolwyr ein hawdurdodaethau cartref, roeddem ym mhresenoldeb cynrychiolwyr o awdurdodaethau eraill, a phob un gyda'i dreftadaeth ddiwylliannol ei hun. Ond mae'r digwyddiad hwn wedi dysgu un peth imi, bod undod mewn amrywiaeth. Gallwn anwybyddu'r gwahaniaethau diwylliannol hyn a dod ynghyd er lles y Gymanwlad ac mewn ymgais i wella'r byd yr ydym yn byw ynddi.

Daeth y syniad o undod mewn amrywiaeth hyd yn oed yn fwy amlwg yn ystod ein taith o Ddau Dŷ'r Senedd. Ymhlith y ffeithiau diddorol am y bensaernïaeth a'r rheswm pam na chaniateir i'r frenhiniaeth fynd i mewn i Ddau Dŷ'r Sendd, gwnaethom ddysgu gwers werthfawr iawn, sef arwyddocâd democratiaeth. Yn ystod ein taith o Dŷ'r Arglwyddi a Thŷ'r Cyffredin, cyfeiriwyd yn aml at Senedd y DU fel cyndad holl ddemocratiaeth seneddol. Mae tua 60 y cant o boblogaeth y Gymanwlad o dan 30 oed, a dyma pham y dylai'r ffocws fod ar y genhedlaeth ieuengach. Gellir datblygu'r syniad o annog undod a democratiaeth drwy bobl ifanc, a all drwy eu hegni a'u brwdfrydedd sicrhau dyfodol disgleiriach.

Yn dilyn ein taith o Ddau Dŷ'r Senedd, aethom i weld Defod yn Abaty San Steffan ym mhresenoldeb ***Ei Mawrhydi y Frenhines*** ar “Gymanwlad Ifanc”. Roedd ***Ei Uchelder Brenhinol Dug Caeredin, Ei Uchelder Brenhinol Tywysog Cymru, Ei Uchelder Brenhinol Duges Cernyw, Ei Uchelder Brenhinol Dug Caergrawnt*** a'i ***Huchelder Brenhinol Duges Caergrawnt*** *yn bresennol hefyd.*

*Dywedodd* ***Ei Mawrhydi y Frenhines*** “mai dim ond os bydd syniadau a delfrydau'r Gymanwlad yn parhau i fod yn rhai ifanc a newydd sy'n berthnasol i bob cenhedlaeth y gall y Gymanwlad ffynnu.” *Pwysleisiodd* ***Ei Mawrhydi y Frenhines*** arwyddocâd y gydberthynas rhwng gwledydd gwahanol. Pan rydym yn fodlon gweithio gyda'n gilydd, gallwn gyflawni pethau anhygoel. Roedd presenoldeb arweinwyr crefyddol amrywiol yn pwysleisio hyn. Roedd y crefyddau a gynrychiolwyd yn amrywiol iawn, nid yn unig yr oedd llawer o grefyddau yn cael eu cynrychioli ond roedd llawer o enwadau o fewn pob crefydd hefyd. Y syniad oedd, er gwaethaf ein credoau personol, y gallwn ddod at ein gilydd o hyd i ddathlu'r Gymanwlad. Dim ond os byddwn yn derbyn y ffaith bod y byd yn le amrywiol y gall y Gymanwlad ffynnu.

Ar ôl inni fod yn Abaty San Steffan, roeddem yn fod i gael sesiwn gan ***Andrew Percy AS*** ond, yn anffodus, oherwydd trên hwyr, nid oedd yn gallu bod yno, a rhoddwyd y bai yn gyfan gwbl ar Boris Johnson. Cafwyd sesiwn arall yn lle'r sesiwn wreiddiol yn syth, sef sesiwn gan ***Gymdeithas Seneddol y Gymanwlad***, a gynhaliwyd gan Ysgrifennydd Cyffredinol Dros Dro y Gymdeithas, ar yr hyn y mae gwaith y Gymdeithas yn ei gynnwys mewn gwirionedd. Prif nod y Gymdeithas yw sicrhau y caiff democratiaeth seneddol ei chryfhau ym mhob aelod-wladwriaeth. Mae'n awyddus i hyrwyddo 'llywodraethu da' a gwella'r wybodaeth a'r ddealltwriaeth sy'n gysylltiedig â gwerthoedd y Gymanwlad. Nid yw Cymdeithas Seneddol y Gymanwlad fyth yn gorfodi cyfres benodol o reolau seneddol, ond mae'n annog gwlad i wella ei system ei hun. Mae'n awyddus i wledydd ddatblygu eu system seneddol eu hunain, yn ogystal â dilyn egwyddorion cyffredinol y Gymanwlad.

Nid oeddem yn gallu cwrdd â'r Frenhines gan mai dim ond rhai awdurdodaethau penodol oedd wedi cael caniatâd i wneud hynny. Felly, daeth ein diwrnod i ben gyda sesiwn bwerus gan ***Ulele Burnham, cyfreithwraig hawliau dynol.*** Aeth i'r afael â natur hanes y Gymanwlad. Mae'r Gymanwlad yn bodoli oherwyd dymuniad yr Ymerodraeth Brydeinig i ehangu. Trafododd yr arwyddocâd o beidio ag anghofio'r erchyllter mawr a achoswyd gan wladychu. Mae'n honni bod pobl y dyddiadu hyn yn anwybyddu problemau gwledydd eraill. Roedd yn ein hannog i beidio â throi ein cefnau arnynt. Yn aml, mae eu problemau yn dod o gyfnod o wladychu. Yn hytrach, roedd yn ein hannog i ddefnyddio'r Gymanwlad er budd inni. Heddiw, mae'r Gymanwlad yn gyfle i newid bywydau pobl ym mhob cwr o'r byd. Dywedodd Ulele Burnham yn argyhoeddiadol na ddylai democratiaeth gael ei hyrwyddo ar lefel y llywodraeth yn unig, ond bod angen defnyddio ffyrdd eraill er mwyn sicrhau llwyddiant. Un enghraifft o weithio islaw lefel y llywodraeth fyddai drwy sefydliadau pobl ifanc, fel 'Arweinwyr Ifanc' a 'Senedd Pobl Ifanc'. Mae'r mentrau hyn yn sicrhau sylfaen y gellir ei ddatblygu yn y dyfodol. Mae pobl ifanc yn awyddus i newid pethau er gwell.

Mae'r Gymanwlad yn dwyn ynghyd tua 1.7 biliwn o bobl, 25% o boblogaeth y bydd o bob cred, hil, iaith a thraddodiad. Yn ystod y dydd, cawsom weld os ydym yn fodlon cydweithio, y gallwn ni, fel dinasyddion ifanc, gyflawni pethau anhygoel. Rydym ni, fel cenhedlaeth y dyfodol, wedi gallu herio ac ehangu ein safbwyntiau mewn perthynas â gwerthoedd y Gymanwlad a delfryd democratiaeth seneddol. Rydym wedi gallu rhyngweithio â phobl ifanc eraill o ddiwylliannau amrywiol, a datblygu dealltwriaeth o'u safbwyntiau. Mae sawl cyfeillgarwch newydd wedi'u sefydlu a chaiff y rhain eu trysori a'u cynnwys yn ein penderfyniadau yn y dyfodol, er mwyn sicrhau Cymanwlad unedig a heddychlon. Rhaid inni barhau i annog pobl ifanc i gymryd rhan mewn democratiaeth seneddol a meithrin cydberthnasau. Bydd hyn yn arwain at arweinwyr cryf yn y dyfodol.

Hoffem ddiolch i Gangen o Gymdeithas Seneddol y Gymanwlad yng Nghynulliad Cenedlaethol Cymru am y cyfle unwaith mewn oes hwn. Bydd y pethau yr ydym wedi'u dysgu a'r profiadau a gawsom yn aros gyda ni am byth a byddwn yn ddiolchgar am byth.